

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 351-01/14-01/13

URBROJ: 2186/12-03/01-14-2

Ivanec, 22. srpnja 2014.

Na temelju članka 23. st. 5. Zakona o održivom gospodarenju otpadom („Narodne novine“, br. 94//13) i članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 23/13 – pročišćeni tekst), Gradsko vijeće Grada Ivanca, na 9. sjednici, održanoj 22. srpnja 2014. godine, donosi

**Z A K L J U Č A K**

1. Gradu Lepoglavi odobrava se, u svrhu provođenja mjere odvojenog prikupljanja otpada, zajedničko korištenje reciklažnih dvorišta izgrađenih na području Grada Ivanca.
2. U slučaju iskazanog interesa, zajedničko korištenje reciklažnih dvorišta izgrađenih na području Grada Ivanca, odobrava se i ostalim jedinicama lokalne samouprave s uslužnog područja sakupljanja i odvoza komunalnog otpada Ivkom-a d.d. Ivanec (davatelja usluge), tj. Općinama Bednja, Klenovnik, Maruševec i Donja Voća, uvažavajući zakonom određeni broj stanovnika po jednom reciklažnom dvorištu.
3. S jedinicama lokalne samouprave iz točke 1. i 2. ovog Zaključka, odobrava se zajednička provedba i drugih mjera gospodarenja otpadom.
4. Ovlašćuje se Gradonačelnik za zaključenje sporazuma o zajedničkoj provedbi mjera iz ovog Zaključka.

PREDSJEDNIK GRADSKOG VIJEĆA

GRADA IVANCA:

Edo Rajh, dipl.oec.

DOSTAVA:

1. Jedinice lokalne samouprave 1-5;
2. Ivkom d.d. Ivanec;
3. Upravni odjel za urbanizam, komunalne poslove i zaštitu okoliša, ovdje;
4. Pismohrana, ovdje;

O b r a z l o ž e n j e

Grad Lepoglava dostavio je prijedlog za zaključenje sporazuma o iskazivanju namjere za osiguravanje funkcioniranja zajedničkog reciklažnog dvorišta.

Odredba članka 23. stavak 4. Zakona o održivom gospodarenju otpadom („Narodne novine“ broj 94/13) propisuje da je jedinica lokalne i područne (regionalne) samouprave dužna na svom području osigurati uvjete i provedbu propisanih mjera gospodarenja otpadom.

Odredba članka 28. istog Zakona propisuje da su jedinice lokalne samouprave dužne na svom području osigurati i odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada, time da odredba članka 35. istog Zakona u bitnome propisuje da jedinica lokalne i područne (regionalne) samouprave izvršava obvezu odvojenog prikupljanja problematičnog otpada, otpadnog papira, metala, stakla, plastike i tekstila te krupnog (glomaznog) komunalnog otpada na način da osigura funkcioniranje jednog ili više reciklažnih dvorišta, odnosno mobilne jedinice na svom području, time da jedinica lokalne samouprave koja ima više od 1500 stanovnika je dužna osigurati funkcioniranje najmanje jednog reciklažnog dvorišta i još po jedno na svakih idućih 25000 stanovnika na svojem području.

Grad Ivanec je otkupio zemljište i započeo postupak dobivanja dozvola za funkcioniranje reciklažnog dvorišta na lokaciji odlagališta komunalnog otpada Jerovec. Reciklažno dvorište na navedenoj lokaciji predviđeno je i projektirano projektom sanacije odlagališta komunalnog otpada Jerovec i trenutno je u fazi izgradnje, a potrebnom opremom, opremiti će se naknadno.

Obzirom na broj stanovnika područja Grada Ivanca i jedinica lokalne samouprave iz prednjeg Zaključka, istim se predlaže pozitivno rješenje prijedloga Grada Lepoglave, a identično rješenje predlaže se i za druge jedinice lokalne samouprave, ako iskažu interes, do ispunjenja uvjeta zakonom određenog broja stanovnika po reciklažnom dvorištu. Prema dostupnim informacijama neke od navedenih jedinica lokalne samouprave izgraditi će vlastita reciklažna dvorišta, a u slučaju iskazanog interesa preko uvjeta broja stanovnika, s zainteresiranim jedinicama lokalne samouprave tražiti će se zajedničko i dogovorno rješenje.

Obzirom da je člankom 23. stavkom 5. Zakona o održivom gospodarenju otpadom propisano da više jedinica lokalne samouprave može sporazumno osigurati zajedničku provedbu mjera gospodarenja otpadom, točkom 3. prednjeg Zaključka predlaže se i odobrava upravo takva mogućnost, a točkom 4. Zaključka, ovlašćuje se Gradonačelnik za potpisivanje sporazuma o međusobnim pravima i obvezama u provedbi tih mjera.

Slijedom svega navedenog predlaže se Gradskom vijeću donošenje Zaključka u predloženom sadržaju.

Upravni odjela za urbanizam,

komunalne poslove i zaštitu okoliša,